marfanta.com: Unió de Pagesos adverteix que una nova malaltia pot afectar els cítrics de l'Ebre
Unió de Pagesos adverteix que una nova malaltia pot afectar els cítrics de l'Ebre
TORTOSA (Baix Ebre).- El coordinador d’Unió de Pagesos a les Terres de l’Ebre, Joan Montesó, ha demanat aquest dimecres al conseller d’Agricultura, Josep Maria Pelegrí, que posi voluntat per solucionar les problemàtiques del sector, i en especial, la crisi dels cítrics. Des del sindicat han demanat especialment una millor dotació del programa de sanitat vegetal per fer front a les plagues existents i han mostrat la seua preocupació davant la possibilitat que els cítrics es vegin afectats per una nova malaltia, el huanglongbing. Aquesta malaltia ha afectat camps d’Estats Units i Mèxic, i ja s’ha detectat a Galícia. Els pagesos es concentraran aquest dijous a les 11 hores del matí davant de la Delegació del Govern a les Terres de l’Ebre, per reclamar a la Generalitat que aporti solucions al sector.
El sindicat Unió de Pagesos ha denunciat que el projecte de pressupost de la Generalitat per al 2015 preveu un lleuger increment del 0’66% dels recursos d’Agricultura respecte l’any 2014, però en realitat aquest augment de 2’1 milions d’euros es deu bàsicament a la incorporació de la paga extra del personal del Departament o dels organismes públics que en depenen. A més, assenyalen que les polítiques pròpies d’Agricultura disminueixen un 3’55%. Unió de Pagesos considera que les prioritats pressupostàries del govern català s’haurien de modificar i per això han proposat als grups parlamentaris esmenes adreçades a pal·liar els efectes de la davalla d’aportacions estatals al Pla Nacional d’Assegurances Agràries, a la millor dotació del programa de sanitat vegetal per reforçar la lluita contra les plagues i espècies invasores, a dotar l’aportació al sector de la fruita seca i també demanen 16 milions per pal·liar els efectes econòmics del 2014 per les adversitats climàtiques, sanitàries i de mercat. / Canal 21 Ebre